Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2020/C 164/08)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v podatkovni zbirki Komisije eAmbrosia.

ENOTNI DOKUMENT

„AIL VIOLET DE CADOURS“

EU št.: PDO-FR-02103-AM01 – 4.2.2020

ZOP (X) ZGO ( )

1. Ime

„Ail violet de Cadours“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Vijoličasti česen „Ail violet de Cadours“ je česen, ki se trži suh in vsebuje najmanj 30 % suhe snovi. Prideluje se iz sort germidour in valdour, izbranih iz lokalne populacije vijoličastega česna.

Zunanja ovojna lupina je bela z rdeče-vijoličastimi progami.

Za česen „Ail violet de Cadours“ je značilno, da ima pravilno oblikovane okrogle glavice velikosti 45 mm ali več. Prodajajo se cele in dobro očiščene. Imajo vsaj eno celo, neraztrgano ovojno lupino. Korenine so odrezane tik ob glavici in dolge največ 2,5 mm. Glavica je v višini strokov in pri odrezanih koreninah čvrsta na otip. Pri glavicah, ki se tržijo brez stebla, je preostanek stebla dolg od vključno 10 mm do 30 mm.

Ovojnica, ki obdaja stroke, je bež barve z vijoličastimi progami. Strok je v prerezu slonokoščene do kremne barve.

Svež česen ima izrazit značilen vonj po česnu z močno pikantno noto. Kuhan česen „Ail violet de Cadours“ ima vonj po česnu. V ustih ima rahlo pikanten pridih in trajno aromo. Njegova tekstura je mehka in okus nežno sladek.

Da se zagotovi skladna predstavitev, imajo glavice enotno barvo, obliko in velikost. Natančneje, največja glavica ne sme biti več kot 20 mm večja od najmanjše.

Načini predstavitve česna „Ail violet de Cadours“ za prodajo so:

— kita z najmanj devetimi glavicami s steblom. Glede na število glavic v kiti in njihovo velikost tehta 500 g, 1 kg ali 2 kg,

— velik šop glavic s steblom, ki tehta najmanj 8 kg,

— šop glavic s steblom. Njegova teža je 500 g, 1 kg ali 2 kg,

— 5-kilogramska ročno polnjena vreča glavic brez stebla,

— pladenj ročno zloženih glavic brez stebla velikosti od 60 mm do 70 mm ali več kot 70 mm,

— košara ročno zloženih glavic brez stebla velikosti od 60 mm do 80 mm,

— mrežica z glavicami brez stebla, ki tehta največ 1 kg,

— posodica z glavicami brez stebla, ki tehta največ 1 kg.

Trži se v izvorni embalaži. Samo pladnji in košare omogočajo prodajo česna po kosu.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vsi postopki pridelave česna potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Česen „Ail violet de Cadours“ se obvezno pakira na geografskem območju, da se ohrani kakovost proizvoda.

Shranjuje se v opredeljenih razmerah in s čim manj prekladanja, da obdrži dobro zdravstveno stanje in vsaj ena ovojna lupina glavice ostane nepoškodovana.

Poleg tega se pri pakiranju uporabljajo lokalno znanje in izkušnje, ki poudarijo značilnosti česna „Ail violet de Cadours“, tako da se

— s skrbno izbiro glavic pripravijo predstavitve, enotne po barvi, velikosti in obliki,

— z ročno razporeditvijo glavic zagotovi tako pakiranje, da glavice med trženjem čim manj udarjajo druga ob drugo: kite ter veliki in manjši šopi so tesno spleteni oziroma povezani v toge oblike, vreče, mrežice in posodice so zaprte čim bolj ob glavicah, na pladnjih in v košarah pa so glavice tesno druga ob drugi.

3.6 Posebna pravila za označevanje proizvoda, za katerega se uporablja registrirano ime

Označevanje poleg obveznih, zakonsko predpisanih navedb vsebuje:

— naziv pakirnice,

— leto spravila,

— poseben sistem za identifikacijo in sledljivost česna „Ail violet de Cadours“.

Poleg tega je v pakiranju, ki omogoča prodajo česna po kosu, vsaka glavica označena z nalepko „Ail violet de Cadours“.

4. Jedrnata opredelitev geografskega območja

Geografsko območje je na stičišču departmajev Haute-Garonne, Gers in Tarn-et-Garonne.

Departma Haute-Garonne: Bellegarde-Sainte-Marie, Belleserre, Bragayrac, Brignemont, Cabanac-Séguenville, Cadours, Le Castéra, Caubiac, Cox, Drudas, Empeaux, Garac, Le Grès, Lagraulet-Saint-Nicolas, Laréole, Lasserre, Menville, Mérenvielle, Pelleport, Pradère-les-Bourguets, Puysségur, Saint-Thomas, Sainte-Livrade, Thil in Vignaux.

Departma Tarn-et-Garonne: Auterive, Beaumont-de-Lomagne, Beaupuy, Bouillac, Le Causé, Escazeaux, Faudoas, Gariès, Goas, Marignac, Maubec in Sérignac.

Departma Gers: Ansan, Ardizas, Aubiet, Augnax, Auradé, Aurimont, Avensac, Bajonnette, Beaupuy, Bédéchan, Bézéril, Blanquefort, Castillon-Savès, Catonvielle, Cazaux-Savès, Clermont-Savès, Cologne, Encausse, Endoufielle, Escorneboeuf, Estramiac, Frégouville, Gimont, Giscaro, Homps, L’Isle-Arné, L’Isle-Jourdain, Juilles, Labastide-Savès, Labrihe, Lahas, Lias, Mansempuy, Maravat, Marestaing, Maurens, Mauvezin, Monbrun, Monferran-Savès, Monfort, Montiron, Noilhan, Pessoulens, Pompiac, Puycasquier, Razengues, Roquelaure-Saint-Aubin, Saint-André, Saint-Antonin, Saint-Brès, Saint-Caprais, Saint-Cricq, Saint-Georges, Saint-Germier, Saint-Orens, Saint-Sauvy, Sainte-Anne, Sainte-Gemme, Sainte-Marie, Sarrant, Ségoufielle, Sérempuy, Seysses-Savès, Sirac, Solomiac, Thoux, Tirent-Pontejac, Touget in Tourrenquets.

5. Povezava z geografskim območjem

Česen „Ail violet de Cadours“ je s svojim okoljem povezan z uporabo sort, ki so izšle iz lokalnih populacij, dobro prilagojenih na podnebne, talne in topografske razmere geografskega območja, ki mu dajejo posebne lastnosti (vijoličasta barva, velikost in pravilna oblika glavic), ter znanjem in izkušnjami pridelovalcev na geografskem območju. Zaradi teh lastnosti je zelo priznan.

Posebnosti geografskega območja

Naravni dejavniki:

Območje pridelave česna „Ail violet de Cadours“, ki leži v regiji Jug - Pireneji, v departmajih Haute-Garonne, Gers in Tarn-et-Garonne, ima posebno podnebje, za katero je pozimi in spomladi značilen oceanski vpliv, poleti in predvsem jeseni pa sredozemski vpliv. Zima je relativno kratka in mila. Za pomlad so značilne pravilno naraščajoče temperature in velika količina padavin, ki vrh doseže maja. Poletje je vroče in suho. Jesen je relativno mila z malo dežja. Na tem območju piha veter autan, to je topel in suh jugovzhodni veter, ki se pojavlja zlasti poleti in jeseni.

Območje pridelave je srednje razgibana valovita pokrajina. Tla, ki so se razvila na oligo-miocenski molasi, so glinasto-apnenčasta in glinasto-kalcijeva z visoko vsebnostjo gline (najmanj 30 %), ki zagotavlja dobro razpoložljivost vodne zaloge. Pri teh tleh se zaradi naklona in strukture tudi dobro naravno odvaja voda.

Človeški dejavniki:

Česen, ki izvira z vzhoda, je bil na to območje vnesen v prvih stoletjih rimske kolonizacije.

Trgovina s česnom se je normalno razvijala vse do uvedbe posebne tedenske tržnice za vijoličasti česen. Ta tržnica še vedno poteka v Cadoursu vsako sredo od sredine julija do sredine decembra.

Znanje in izkušnje proizvajalcev česna „Ail violet de Cadours“ se kažejo od gojenja do priprave.

Sorti germidour in valdour sta bili izbrani iz lokalne populacije vijoličastega česna in vpisani v uradni katalog sort leta 1991 oziroma 2006. Za ti sorti so značilni zlasti kratko obdobje biološkega mirovanja v povezavi z zgodnjo kalitvijo, neobstoj togega cvetnega stebla in velika glavica, katere ovojne lupine imajo vijoličaste proge na beli podlagi.

Ta česen se sadi jeseni od sredine oktobra do sredine decembra na zemljiščih, na katerih v zadnjih treh letih ni rasel luk, v zadnjem letu pa ne koruza ne sirek. Vnos dušika, fosforja in kalija se razumno odmeri po potrebah rastlin in razpoložljivosti teh elementov v tleh.

Pridelek se pobere, ko je zrel.

Spremljanje sušenja zagotavlja, da izguba vode predstavlja najmanj 20 % mase pobranega pridelka.

Kmetijska gospodarstva na geografskem območju so po površini majhna ali srednje velika. To so gospodarstva mešane pridelave, v kateri prevladujejo žita, kjer pridelava česna pomeni dopolnilo z visoko dodano vrednostjo. Razvoj gojenja česna je omogočila razpoložljiva družinska delovna sila.

Številne faze se še vedno opravljajo ročno, da je česen dobro očiščen in lepo predstavljen: lupljenje, to je odstranjevanje poškodovanih zunanjih ovojnih lupin, pri čemer mora vsaj ena ostati čista in nepoškodovana, rezanje korenin, oblikovanje predstavitve česna „Ail violet de Cadours“ za trženje. Zlasti v teh fazah se izkažejo znanje in izkušnje proizvajalcev, ki jih dopolnjuje natančno ročno ločevanje glavic po velikosti, obliki in barvi, da se sestavijo v skladno predstavitev.

Posebnosti proizvoda

„Ail violet de Cadours“ je suh česen. Zanj so značilne predvsem vijoličaste proge na zunanjih ovojnih lupinah. Glavice so velike 45 mm ali več, pravilne oblike in niso razpočene, torej se stroki ne vidijo (vsaj ena zunanja ovojna lupina je cela). Korenine so odrezane tik ob glavici.

Česen „Ail violet de Cadours“ ima poseben videz, vonj in okus, po katerih se jasno razlikuje od suhega vijoličastega česna sorte germidour, ki se prideluje zunaj geografskega območja. Česen „Ail violet de Cadours“ se razlikuje po videzu: glavica je večja, bolj vijoličaste barve in pravilnejše oblike; in po vonju: značilni vonj po česnu je močnejši in pikantna nota izrazitejša. Poleg tega ima kuhan česen „Ail violet de Cadours“ trajnejšo aromo in močnejši pridih pikantnega.

Te glavice so v višini strokov in pri odrezanih koreninah čvrste na otip. Od spravila do trženja so v dobrem zdravstvenem stanju.

Česen „Ail violet de Cadours“ se trži v predstavitvah, enotnih po velikosti, obliki in barvi.

Kadar se česen „Ail violet de Cadours“ trži s stebli, je predstavitev zaradi tesno spletenih ali povezanih stebel precej toga. Kadar se česen „Ail violet de Cadours“ trži brez stebel, so glavice v embalaži tesno druga ob drugi.

Vzročna povezava

Česen „Ail violet de Cadours“ je na območju pridelave našel najugodnejše razmere za svoj razvoj.

Prvič, česen „Ail violet de Cadours“ ima značilno barvo. Ta izvira iz uporabe sort, ki so izšle iz lokalnih populacij z vijoličastimi progami na zunanjih ovojnih lupinah, v povezavi s sajenjem na zemljiščih, bogatih z glino, in največjo količino padavin v maju. Po eni strani namreč pridelava česna „Ail violet de Cadours“ na zemljiščih, ki so bogata z glino in imajo dobro razpoložljivost vodne zaloge, spodbuja rast glavic pravilne oblike. Razumno gnojenje pa preprečuje, da bi se glavice razpočile, zato ima česen „Ail violet de Cadours“ vsaj eno zunanjo ovojno lupino, ki ni raztrgana.

Po drugi strani rastlina potrebuje največ vode prav v temeljni fiziološki fazi oblikovanja glavice. To je faza hitre rasti, ki neposredno vpliva na velikost in mesnatost glavice ter nastanek vijoličaste barve. Padavinski višek v maju, ki rastlini v tej ključni fazi prinese dovolj vode in mineralov, omogoča pridelavo glavic, ki imajo značilnosti česna „Ail violet de Cadours“: glavice so velike 45 mm ali več, so pravilne okrogle oblike in vijoličasto obarvane.

Čvrstost glavic česna „Ail violet de Cadours“ je povezana s predstavitvijo, ki preprečuje, da bi glavice udarjale druga ob drugo, in kratkim tržnim letom, ki se konča pred zgodnjo kalitvijo.

Dobro zdravstveno stanje česna „Ail violet de Cadours“ je odvisno od številnih dejavnikov:

— širjenje kriptogamnih ali bakterijskih bolezni v tleh je omejeno s kolobarjenjem in sajenjem na zemljiščih z dobrim naravnim odvajanjem vode,

— razvoj teh bolezni med gojenjem je omejen zaradi časovnega okvira sajenja in razumnega gnojenja,

— pobiranje zrelega pridelka ter sušenje in veter autan prispevajo k obstojnosti česna.

Uporaba sort česna, ki nimajo togega cvetnega stebla, omogoča naslednje predstavitve česna „Ail violet de Cadours“ s steblom: kite ter velike in manjše šope.

Nazadnje, česen „Ail violet de Cadours“ se prepozna po skrbnem ročnem lupljenju, po katerem ovojne lupine ostanejo cele in ki omogoča, da se korenine odrežejo tik ob glavici. Vse te ročne faze omogočajo pripravo skladnih predstavitev, ki so enotne po barvi, velikosti in obliki. Tradicionalno znanje in izkušnje proizvajalcev vse do priprave proizvoda poudarjajo in ohranjajo kakovost česna „Ail violet de Cadours“.

Tako vse značilnosti območja pridelave ter naravni in človeški dejavniki prispevajo k posebnostim česna „Ail violet de Cadours“.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-b9eb2879-fbef-4c10-a287-c0d23d8ef13f

(1) UL L 179, 19.6.2014, str. 17.